Innocentius, episcopus servus servorum Dei, dilectis filiis abbati et conventui Sancti Benedicti Floriacensis salutem et apostolicam benedictionem. Nemini debet titulus servilis conditionis apponi qui privilegio debet libertatis gaudere. Inde est quod, ad exemplar felicis recordationis Alexandri papae praedecessoris nostri, auctoritate duximus apostolica prohibendum ne burgenses suos, qui infra tempus statutum legibus super statu suae conditionis nulla sunt questione pulsati, deprimere quisquam praesumat onere servitutis. Datum Viterbii, III kalendas junii, pontificatus nostri anno duodecimo.